През 1701 г. Бавария влиза в Испанската наследствена война. След загубената битка при Хьохщет на 13 август 1704 г. Максимилиан II е прогонен от Бавария в Нидерландия. През есента на 1705 г. натискът от австрийската окупация води до бунт, тръгнал от Горен Пфалц. Селяните превземат градове като Бургхаузен, Браунау и Шердинг. В нощта на Коледа около 3000 бунтовници стигат Мюнхен, но градът е защитен и хиляда от тях биват убити. Това клане трайно бележи баварската омраза към Австрия. По силата на Рашатския мирен договор Бавария е върната на Максимилиан II Емануел.